Title: ประกาศศูนย์อำนวยการรักษาความสงบเรียบร้อย ฉบับที่ 1/2554 เรื่อง ห้ามบุคคลเข้าหรือให้ออกจากบริเวณพื้นที่ อาคาร หรือสถานที่ที่กำหนด

ประกาศศูนย์อำนวยการรักษาความสงบเรียบร้อย

ประกาศศูนย์อำนวยการรักษาความสงบเรียบร้อย
ฉบับที่ ๑/๒๕๕๔
เรื่อง
ห้ามบุคคลเข้าหรือให้ออกจากบริเวณพื้นที่ อาคาร หรือสถานที่ที่กำหนด[๑]

ตามที่ได้มีการประกาศให้เขตพื้นที่เขตพระนคร เขตป้อมปราบศัตรูพ่าย
เขตดุสิต เขตปทุมวัน เขตวังทองหลาง เขตวัฒนา และเขตราชเทวี กรุงเทพมหานคร
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร ระหว่างวันที่ ๙
กุมภาพันธ์ ๒๕๕๔ ถึงวันที่ ๒๓ กุมภาพันธ์ ๒๕๕๔ และมีข้อกำหนดออกตามความในมาตรา ๑๘
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑ ลงวันที่ ๘
กุมภาพันธ์ ๒๕๕๔ ซึ่งได้มอบอำนาจให้ ผู้อำนวยการรักษาความมั่นคงภายในราชอาณาจักร
ผู้อำนวยการศูนย์อำนวยการหรือผู้ที่ได้รับมอบหมายจากผู้อำนวยการรักษาความมั่นคงภายในราชอาณาจักร
หรือผู้อำนวยการศูนย์อำนวยการ กำหนดเงื่อนเวลาในการปฏิบัติตามข้อกำหนด
หรือเงื่อนไขในการปฏิบัติของพนักงาน เจ้าหน้าที่ตามที่เห็นสมควรนั้น

เพื่อประโยชน์ในการป้องกัน ปราบปราม ระงับ ยับยั้ง
และแก้ไขหรือบรรเทาเหตุการณ์ในพื้นที่ตามวรรคหนึ่งให้เป็นไปด้วยความเรียบร้อยและเกิดประสิทธิภาพ
สามารถป้องกันและควบคุมไม่ให้สถานการณ์ขยายลุกลามจนเกิดความรุนแรงเกิดผลเสียหายต่อเศรษฐกิจกระทบต่อความมั่นคงในราชอาณาจักร
รวมทั้งการบริหารราชการแผ่นดินของรัฐ อาศัยอำนาจตามความในข้อ ๒
และวรรคสามของข้อกำหนดออกตามความในมาตรา ๑๘
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
ผู้อำนวยการศูนย์อำนวยการรักษาความสงบเรียบร้อยจึงออกประกาศกำหนดดังนี้

ข้อ ๑  ห้ามบุคคลหรือกลุ่มบุคคล
เว้นแต่ผู้ที่ได้รับอนุญาตจากพนักงานเจ้าหน้าที่เข้าหรือให้ออกจากบริเวณพื้นที่และอาคารทำเนียบรัฐบาลและรัฐสภา
รวมถึงบริเวณพื้นที่ ดังต่อไปนี้
ก. ถนนพิษณุโลกตั้งแต่แยกพาณิชยการพระนคร (ด้านถนนพระราม ๕) ถึงแยกสวนมิสกวัน
ข. ถนนนครปฐมตั้งแต่สะพานชมัยมรุเชษฐ์ ถึงสะพานอรทัย
ค. ถนนพระราม ๕ ตั้งแต่สะพานชมัยมรุเชษฐ์ ถึงสะพานอรทัย
ง. ถนนลูกหลวงตั้งแต่สะพานมัฆวานรังสรรค์ ถึงสะพานเทวกรรมรังรักษ์
จ. ถนนกรุงเกษมตั้งแต่แยกมัฆวาน ถึงสะพานเทวกรรมรังรักษ์
ฉ. ถนนราชดำเนินนอกช่องทางคู่ขนานด้านทำเนียบรัฐบาลตั้งแต่แยกสวนมิสกวันถึงแยกมัฆวาน

ข้อ ๒  ให้ผู้อำนวยการรักษาความมั่นคงภายในราชอาณาจักร
ผู้อำนวยการศูนย์อำนวยการรักษาความสงบเรียบร้อย
หรือผู้ที่ได้รับมอบหมายซึ่งเป็นพนักงานเจ้าหน้าที่ชั้นสัญญาบัตรหรือเทียบเท่าเป็นผู้ดำเนินการตามประกาศนี้

ข้อ ๓  ประกาศกำหนดนี้ให้ใช้บังคับตั้งแต่บัดนี้เป็นต้นไป

ประกาศ
ณ วันที่ ๙ กุมภาพันธ์ พ.ศ. ๒๕๕๔
พลตำรวจเอก
วิเชียร  พจน์โพธิ์ศรี
ผู้บัญชาการตำรวจแห่งชาติ
ผู้อำนวยการศูนย์อำนวยการรักษาความสงบเรียบร้อย

ปริยานุช/ผู้จัดทำ
๙ มีนาคม ๒๕๕๔

ณัฐวดี/ตรวจ
๙ มีนาคม ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๒๕ ง/หน้า ๔๗/๒ มีนาคม ๒๕๕๔